REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/427-21

25. oktobar 2021. godine

B e o g r a d

ZAPISNIK

46. SEDNICE ODBORA ZA FINANSIJE,REPUBLIČKI BUDžET

I KONTROLU TROŠENjA JAVNIH SREDSTAVA,

ODRŽANE 25. OKTOBRA 2021. GODINE

Sednica je počela u 10,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Duško Tarbuk, Olivera Pešić, Goran Kovačević, Boban Birmančević, Bratimir Vasiljević, Ana Čarapić, Vladimir Marinković, Zoltan Pek, Vojislav Vujić i Milorad Mijatović.

Sednici su prisustvovali zamenici članova Odbora: Mladen Bošković (zamenik Aleksandre Tomić), Zoran Tomić (zamenik Bratimira Vasiljevića), Mihailo Jokić (zamenik Vladimira Marinkovića), Uglješa Marković (zamenik Dušana Bajatovića) i Marina Mirković (zamenik Ljiljane Kuzmanović Vujaković).

 Sednici nisu prisustvovali članovi Odbora Nikola Jolović i Sonja Vlahović, kao ni njihovi zamenici.

Sednici je prisustvovala narodni poslanik Snežana Paunović.

Sednici su prisustvovali predstavnici Ministarstva finansija: Siniša Mali, ministar finansija, Saša Stevanović, državni sekretar, Ema Dragulj iz Uprave za javni dug; predstavnici Ministarstva i energetike: Jovanka Atanacković, državni sekretar i Maja Matija Ristić, sekretar Ministarstva; predstavnici Ministarstva za rad, zapošljavanje, boračka i socijalna pitanja: Mirjana Ćojbašić i Zoran Milošević, v.d. pom. Ministra, Ljiljana Stanković iz NSZ i Zlatica Zec iz RFPIO; predstavnik Ministarstva zdravlja Mirsad Đerlek, državni sekretar; predstavnici Narodne banke Srbije: Jorgovanka Tabaković, guverner, Ana Ivković, viceguverner, Nikola Dragašević, Darko Stamenković, Savo Jakovljević i Milan Trajković, generalni direktori i zamenik direktora sektora; predstavnici Fiskalnog saveta: Pavle Petrović, predsednik; Nikola Altiparmakov i Bojan Dimitrijević, članovi i Danko Brčerević, glavni ekonomista, kao i dr Miladin Kovačević, predstavnik Saveta za koordinaciju aktivnosti i mera za rast bruto domaćeg proizvoda.

Na predlog predsednika Odbora, Odbor je jednoglasno (12 glasova za) utvrdio sledeći:

D n e v n i r e d:

1. Razmatranje Predloga zakona o izmenama Zakona o budžetu Republike Srbije za 2021. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2021. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2021. godinu, Predlogom odluke o davanju saglasnosti na Odluku o izmenama i dopunama Finansijskog plana Fonda za socijalno osiguranje vojnih osiguranika za 2021. godinu i Predlogom odluke o davanju saglasnosti na Odluku o izmenama i dopunama Finansijskog plana Nacionalne službe za zapošljavanje za 2021. godinu, koji je podnela Vlada (broj 400-1843/21 od 22. oktobra 2021. godine), u načelu;
2. Razmatranje Predloga zakona o potvrđivanju Ugovora o garanciji (Pametna brojila) između Republike Srbije i Evropske banke za obnovu i razvoj, koji je podnela Vlada (broj 011-1760/21 od 8. oktobra 2021. godine).

Predsednik Odbora dr Aleksandra Tomić obavestila je članove Odbora da su u skladu sa članom 173. stav 2. Poslovnika Narodne skupštine Odboru dostavljeni izveštaji Odbora za privredu, regionalni razvoj, trgovinu, turizam i energetiku i Odbora za poljoprivredu, šumarstvo i vodoprivredu, koji su razmatrali Predlog zakona o izmenama Zakona o budžetu za 2021. godinu i predložili Odboru njegovo prihvatanje u odgovarajućem razdelu.

Fiskalni savet dostavio je svim narodnim poslanicima Ocenu Predloga rebalansa budžeta Republike Srbije za 2021. godinu, sa preporukama za fiskalnu politiku u 2022. godini.

**PRVA TAČKA DNEVNOG REDA:**

Siniša Mali, ministar finansija, obrazložio je potrebu da se usvoji drugi rebalans budžeta u 2021. godini s obzirom na to da su u prvih devet meseci ove godine sredstva budžeta uvećana za 183 milijardi dinara, što omogućava da se izvrši preraspodela sredstava i da se uvećaju kapitalne investicije. Rebalansom budžeta je za kapitalne investicije izdvojeno 388,9 milijardi dinara, odnosno 6,3 odsto BDP-a, što na nivou opšte države iznosi 478 milijardi dinara, odnosno 7,8 odsto BDP-a. Pored putne i železničke infrastrukture, izgradnje fabrika i postrojenja, kanalizacione i gasne mreže, dodatna sredstva opredeljena su za podsticaje u poljoprivredi, za ekologiju i za sportske objekte. Posebna pažnja posvećena je očuvanju ustanova socijalne i zdravstvene zaštite. Ministar je kao ilustraciju ekonomske stabilnosti i dobro vođene monetarne i fiskalne politike izneo podatke da su ukpni budžetski prihodi za 9,7 odsto viši u odnosu na iznos predviđen rebalansom budžeta iz aprila ove godine; ukupni rashodi viši su za 1,39 odsto, dok najveće pozitivne promene beleže porez na dobit pravnih lica i porez na dodatu vrednost. U odnosu na aprilski rebalans, zbog značajno bolje realizacije prihoda, fiskalni deficit je smanjen na 304,5 milijardi dinara i iznosi 4,9 BDP-a umesto planiranih 6,9 odsto. Javni dug opšte države na kraju godine iznosiće 58,2 odsto BDP-a, umesto 60 odsto BDP-a, koliko je iznosila prethodna procena. Projekcija rasta BDP-a za 2021. godinu revidirana je naviše za 1,0 p.p, sa 6 odsto na 7 odsto. Ukupan priliv po osnovu SDI iznosio je 2,1 milijardi evra, što predstavlja rast od 25,1 odsto međugodišnje. Ministar je naglasio i to da se značajna sredstva ulažu u očuvanje životnog standarda građana što je posebno značajno u uslovima globalne ekonomske krize izazvane pandemijom korona virusa.

Jorgovanka Tabaković, guverner NBS, govorila je o odgovornoj i kredibilnoj politici Narodne banke Srbije, sa ciljem da se obezbede monetarna i fiskalna stabilnost, te time i uslovi za dalji rast ekonomije i privrede. Primenom odgovarajućih mera i instrumenata monetarne politike, NBS sprečavala je promene kursa dinara, kao i značajnija povećanja cena, što je izuzetno teško u uslovima kada su na svetskom tržištu porasle cene energenata, hrane i građevinskog materijala. Iznela je podatke da bruto devizne rezerve naše zemlje iznose16,8 milijardi evra, što predstavlja njihov rekordno visok nivo. Devizne rezerve su povećane za 3,3 milijardi evra u odnosu na period kada je počela pandemija.. Srbija raspolaže sa 36,9 tona zlata, što je dva i po puta više u odnosu na period pre deset godina, uz trostruko veću vrednost. Navodi da će i u narednom periodu NBS biti posvećena očuvanju makroekonomske stabilnosti, u interesu države i građana.

Pavle Petrović, predsednik Fiskalnog saveta, rekao je da su predloženim rebalansom budžeta javni prihodi i rashodi odgovorno planirani. Fiskalini savet je uz pozitivnu ocenu preporučio Vladi da iskoristi povoljnija fiskalna kretanja u 2021. godini i deficit države u 2022. godini planira na nivou od oko 2 odsto BDP-a umesto 3 odsto koliko je ranije bilo predviđeno Fiskalnom strategijom. Rast BDP-a od 7 odsto premašio je očekivanja i zvanično iznetu procenu Fiskalnog saveta. Fiskalni savet podržava veća ulaganja države u ninfrastrukturu i zdravstvo, ali upozorav da je potrebno voditi računa o inflaciji koja je u septembru dostigla 5,7 odsto na međugodišnjem nivou. Fiskalni savet je preporučio da se novčane pomoći građanima isplaćuju selektivno, na osnovu kriterijuma čije bi donošenje bilo bazirano na socijalnim kartama građana. Fiskalni savet takođe preporučuje da se struktura rashoda prikaže transparentnije, kao i da se sredstva budžetske rezerve koriste samo za rashode koji nisu mogli da se planiraju unapred.

Miladin Kovačević, predstavnik Saveta za koordinaciju aktivnosti i mera za rast bruto domaćeg proizvoda, govorio je o makroekonomskom okviru predloženog rebalansa budžeta koji ocenjuje kao konzervativan i pažljivo planiran, kao i o učešću javnog duga u bruto društvenom proizvodu, koji je održiv jer je usmeren na infrastrukturna ulaganja i potrošnju građana.

U diskusiji o predloženom rebalansu budžeta učestvovali su Mihailo Jokić, zamenik člana Odbora, koji je govorio o pokazateljima makroekonomske stabilnosti i opravdanosti zaduživanja sa stanovišta strukture i mogućnosti otplate duga, uz upozorenje da se posebna pažnja mora posvetiti suzbijanju inflacije, kao i član Odbora Goran Kovačević koji je govorio o značajnom ekonomskom napretku države i o problemima rasta referentne kamatne stope i inflacije, koji se moraju rešavati u uslovima globalne krize.

Na osnovu člana 156. stav 3. Poslovnika Narodne Skupštine, Odbor je jednoglasno (14 glasova za) odlučio da podnese sledeći

I Z V E Š T A J

I

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama Zakona o budžetu Republike Srbije za 2021. godinu, sa Predlogom odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2021. godinu, Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2021. godinu i Predlogom odluke o davanju saglasnosti na Odluku o izmenama Finansijskog plana Nacionalne službe za zapošljavanje za 2021. godinu, u načelu.

II

 Odbor za finansije, republički budžet i kontrolu trošenja javnih sredstava, na osnovu člana 174. Poslovnika Narodne skupštine, razmotrio je izveštaje odbora Narodne skupštine koji su, u skladu sa članom 173. stav 1. Poslovnika Narodne skupštine, dostavljeni Odboru za finansije, republički budžet i kontrolu trošenja javnih sredstava, kao nadležnom odboru, i to:

 -Izveštaj Odbora za privredu, regionalni razvoj, trgovinu, turizam i energetiku, koji je odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama Zakona o budžetu Republike Srbije za 2021. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, u načelu;

-Izveštaj Odbora za poljoprivredu, šumarstvo i vodoprivredu, koji je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama Zakona o budžetu Republike Srbije za 2021. godinu, Razdeo 24 - Ministarstvo poljoprivrede, šumarstva i vodoprivrede koji je podnela Vlada.

Za izvestioca Odbora na sednici Narodne skupštine određena je dr Aleksandra Tomić, predsednik Odbora. .

DRUGA TAČKA DNEVNOG REDA:

 Ema Dragulj iz Ministarstva finansija obrazložila je razloge za usvajanje Predloga zakona o potvrđivanju Ugovora o garanciji (Pametna brojila) između Republike Srbije i Evropske banke za obnovu i razvoj, koji je podnela Vlada. U Republici Srbiji veliki broj domaćinstava ima zastarela brojila koja duži niz godina nisu zamenjena ili baždarena, što za posledicu ima usporavanje u radu distributivnog sistema i netačan prikaz stvarno utrošene električne energije. Iz tih razloga potrebno je izvršiti obnovu i osavremenjavanje distributivne mreže i poboljšati funkcionalnost brojila kako bi se uspostavila efikasnija potrošnja električne energije.

Na osnovu člana 156. stav 3. Poslovnika Narodne Skupštine, Odbor je jednoglasno (14 glasova za) odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o garanciji (Pametna brojila) između Republike Srbije i Evropske banke za obnovu i razvoj.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica je završena u 12 časova.

Sednica je tonski snimana.

SEKRETAR ODBORA PREDSEDNIK

 Tijana Ignjatović dr Aleksandra Tomić